钦定古今图书集成/明伦汇编/官常典/第498卷 > 耶律八哥
## 钦定古今图书集成/明伦汇编/官常典/第498卷 > 耶律八哥

按《辽史》本传：“八哥，字乌古邻，五院部人。幼聪慧，书一
览辄成诵。统和中，以世业为本部吏，未几，升闸撒。”
寻转枢密院侍御。会宋将曹彬、米信侵燕，八哥以扈
从有功，擢上京留守。开泰四年，召为北院枢密副使。
顷之，留守东京。七年，上命东平王萧排押帅师伐高
丽，八哥为都监，至开京，大掠而还。济茶、陀二河，高丽
追兵至，诸将皆欲使敌渡两河击之，独八哥以为不
可，曰：“敌若渡两河，必殊死战，乃危道也，不若击于两
河之间。”排押从之，战败绩。明年，还东京，奏渤海承奉
官宜有以统领之，上从其言，置都知、押班。后以茶陀
之败，削使相，降西北路都监，卒。